KIRJALLINEN KYSYMYS E-1914/99

esittäjä(t): Ria Oomen-Ruijten (PPE-DE) komissiolle

(29. lokakuuta 1999)

Aihe: Tietyntyyppisten ääntä hitaammin lentävien lentokoneiden rekisteröintiä ja käyttöä koskevan asetuksen täytäntöönpano

1. Pitääkö Financial Timesissa 10. syyskuuta 1999 ollut kirjoitus Yhdysvaltain kanssa käytävien äänenvaimentimella varustettujen lentokoneiden sallimista koskevien neuvottelujen tilasta paikkansa?

2. Onko Euroopan komissio tietoinen, että Euroopan parlamentti hyväksyi 16. syyskuuta 1998 määräenemmistöllä asetuksen, jonka mukaan näillä muunnetuilla yhdysvaltalaisilla koneilla ei enää 1. huhtikuuta 2002 ole lupaa käyttää eurooppalaisia lentokenttiä (29. huhtikuuta 1999 annettu neuvoston asetus 925/1999(1))?

3. Mistä syystä tämä asetus ei tullut voimaan sovittuna ajankohtana, minkä vuoksi näitä meluisia yhdysvaltalaisia koneita on siis taas mahdollista tuoda Eurooppaan? Mihin oikeusperustaan komission toimet nojaavat, sillä komission jäsenen Neil Kinnockin heinäkuussa 1999 ympäristöasioiden valiokuntaan tekemä vierailuhan ei tarkoittanut, että asetusta voidaan muuttaa tai sen voimaantuloa lykätä?

4. Onko komissio tietoinen jäsenvaltioiden taloudellisista ponnisteluista, joiden avulla ne ovat pyrkineet vähentämään melua kansallisilla ja alueellisilla lentokentillä ja äänieristämään niitä (ennakkotoimet), ja kuinka suuret intressit viranomaisilla ja kansalaisilla on varmistaa, että lentokoneet eivät ole meluisia (jälkitoimet)?

5. Miksi yhdysvaltalaista lentokoneteollisuutta kohdellaan niin hyväntahtoisesti? Onhan niin, että kun yhdysvaltaiset vastustavat vähänkin jotain eurooppalaista säännöstä, sitä ei panna täytäntöön tai sitä siirretään.

6. Voidaanko odottaa, että eurooppalainen asetus (jolla on välitön sovellettavuus) tulee mahdollisimman pian voimaan?

(1) EYVL L 115, 4.5.1999, s. 1.

Loyola de Palacion komission puolesta antama vastaus

(3. joulukuuta 1999)

1. Financial Times -lehdessä 10. syyskuuta 1999 julkaistusta artikkelista ilmenee kanta, jonka Yhdysvaltojen hallinto omaksui Yhdysvaltojen kongressin komitean 9. syyskuuta 1999 pitämässä istunnossa, jossa käsiteltiin äänenvaimentimia koskevaa asetusta. Kyseinen artikkeli ei vastaa komission arviota, jonka se on tehnyt Yhdysvaltojen kanssa käymiensä neuvottelujen perusteella. Tämä seikka on

yksityiskohtaisesti mainittu komission Yhdysvaltojen kanssa käymien neuvottelujen etenemistä koskevassa tiedonannossa(1), jonka se antoi 29. syyskuuta 1999 toisille yhteisön toimielimille. Kyseiset neuvottelut koskivat siviilikäytössä oleviin, ääntä hitaammin lentäviin suihkukoneisiin sovellettavia uuden sukupolven melustandardeja sekä 3. luvun eniten melua tuottaviin luokkiin kuuluvien siviilikäytössä olevien ääntä hitaammin lentävien suihkukoneiden vaiheittaista käytöstä poistamista koskevia toimenpiteitä.

2. Komissio on täysin tietoinen kannasta, jonka Euroopan parlamentti otti José Luis Valverde Lopezin raportin perusteella ensimmäisessä käsittelyssään 16. syyskuuta 1998 komission ehdotukseen neuvoston direktiiviksi, joka koski sellaisten tietyn tyyppisten siviilikäytössä olevien ääntä hitaammin lentävien suihkukoneiden käyttöä ja rekisteröintiä yhteisössä, joita on muutettu ja jotka on uudelleensertifioitu osoituksena siitä, että ne täyttävät kansainvälisen siviili-ilmailun yleissopimuksen kolmannen painoksen liitteessä 16 olevan I niteen II osan 3 luvussa mainitut standardit(2).

3. Vaikka komissio on toiminut sen edistämiseksi, että 29. huhtikuuta 1999 annettu neuvoston asetus (EY) N:o 925/1999(3) pantaisiin täytäntöön komission sille alustavassa ehdotuksessaan määrittelemänä ajankohtana, se ei poikkeuksellisesti ja ilman, että kyse olisi ennakkotapauksesta vastustanut neuvoston yksimielisesti tehtyä päätöstä lykätä asetuksen täytäntöönpanoa yhdellä vuodella. Entisen 189 c artiklan perusteella neuvoston tehtävä oli toteuttaa toimet ja varmistaa, ettei sen hyväksymistä koskeva kanta eronnut Euroopan parlamentin kannasta. Komission tehtävä ei ollut taata Euroopan parlamentin hyväksyntää. Komissio on halunnut turvata kyseisen asetuksen hyväksymisen ja voimaantulon ylläpitääkseen asetuksen ympäristötavoitteita.

4. Komissio on tietoinen jäsenvaltioiden ja lentoliikennealan taloudellisista ponnisteluista lentoliikennetoiminnan ja lentoasemien lähellä asuvien ihmisten elämänlaadun paremman yhteensopivuuden takaamiseksi. Tukeakseen juuri tällaisia pyrkimyksiä komissio ehdotti eniten melua tuottaviin luokkiin kuuluvien lentokoneiden käytön kehittämisen jäädyttämistä.

5. ja 6. Kuten liikenne- ja energia-asioista vastaava komissaari selvitti 12. lokakuuta 1999 pidetyssä aluepolitiikka-, liikenne- ja turismikomitean kokouksessa, ICAO:n parhaillaan käynnissä olevien toimien ennakoitu vuonna 2001 saavutettava positiivinen tulos antaa yhteisölle mahdollisuuden tehdä strateginen valinta sen välillä, saatetaanko asetus voimaan 4. toukokuuta 2000, jolloin seurauksena saattaisi olla ICAO:n uusien melustandardien kehittämisen vaarantava konflikti, vai hyväksytäänkö ICAO:n hyväksymä melustandarditaso, jolloin saataisiin asetukseen verrattuna suurempi ympäristöhyöty. Jos Yhdysvallat vahvistaa olevansa halukas edistämään ICAO:n toimia uusien melustandardien ja 3. luvun eniten melua tuottaviin luokkiin kuuluvien lentokoneiden käytöstä poistamista koskevien sääntöjen osalta, komissio voisi tietyin ehdoin ehdottaa uudelleen neuvoston asetuksen (EY) N:o 925/1999 täytäntöönpanon lykkäystä. Kyseinen strateginen päätös riippuu kuitenkin siitä, mitä vakuuksia Yhdysvallat voi antaa.

(1) KOM(1999) 452 lopullinen.

(2) EYVL C 118, 17.4.1998.

(3) EYVL L 115, 4.5.1999.